Adong do sada inumon tradisionil na adong dope sahat tu saonari di huta nami, ima goarna tuak. Molo tuak on nunga adong sian najolo sahat tu saonari. Adong do dua massam ni tuak on, adong na nunga dibaen raru na adong na so dibaen dope. Molo nunga dibaen, karas ma ibana ala nunga adong hera alkoholna. Somalna angka jolma na di huta inum tuak ma di lapo goarna. Dison ma marpungu angka ama-ama, doli-doli laho pajumpang tong dohot angka donganna. Huhut mangkatai halaki, dijalo halaki ma tuak on sian parkode i. Molo arga ni  tuak on ndang na pola arga, holan tolu ribu do sagalas. Olo ma marendei halaki alana nunga mohop be daging dung masuk tuak i. 